《满庭芳 次东坡韵》
明代·钱士升

往事千端，闲愁万觞，世情无数嵯峨。电光石火，变态阅来多。

坐见新亭洒泪，空回首、麦秀兴歌。方悟得，金羁脱去，细草落平坡。

桃源何处是，忙呼渔艇，来往如梭。长消受，寒芦皓月银波。

更喜苹香菱熟，驾舴艋、闲傍苍柯。何多事，羊裘五月，江上好披蓑。

作者简介：（?—1651）浙江嘉善人，字抑之，号御冷，晚号塞庵。万历四十四年进士，授修撰。天启初，以养母乞归。赵南星、魏大中、万燝受难，皆力为营护。崇祯中累官礼部尚书，兼东阁大学士，参与机务。时思宗操切，温体仁又以刻薄佐之，士升献“宽、简、虚、平”四箴，深中时病，渐失帝意。后竟以“沽名”为罪，被迫乞休。入清后卒。有《南宋书》、《逊国逸书》等。